b'\n_START_ARTICLE_\nGSM\n_START_PARAGRAPH_\nGSM (kratica za Global System for Mobile communications, izvorno od Groupe Sp\xc3\xa9cial Mobile) je najpopularnej\xc5\xa1i svetovni standard mobilnih komunikacij._NEWLINE_GSM storitve uporablja preko 2 milijardi ljudi v ve\xc4\x8d kot 212 dr\xc5\xbeavah. Raz\xc5\xa1irjenost GSM standarda omogo\xc4\x8da enostavno gostovanje uporabnikov v omre\xc5\xbejih razli\xc4\x8dnih operaterjev, kar omogo\xc4\x8da uporabo GSM storitev na velikem delu zemeljske krogle. V nasprotju s svojimi predhodniki, uporablja GSM digitalni prenos govora in signalizacije in s tem predstavlja za\xc4\x8detek druge generacije mobilnih telefonskih sistemov (2G). Podatkovne komunikacije in storitve pa so vgrajene \xc5\xa1ele v tretjo generacijo mobilnih telefonskih sistemov (3G), ki se za\xc4\x8dne s projektom "3rd Generation Partnership Project (3GPP)._NEWLINE_Iz uporabni\xc5\xa1kega stali\xc5\xa1\xc4\x8da so klju\xc4\x8dne prednosti GSM sistema ve\xc4\x8dja digitalna kakovost zvoka in mo\xc5\xbenost po\xc5\xa1iljanja kratkih sporo\xc4\x8dil SMS (Short Message Service), kar predstavlja cenovno ugodno alternativo govornemu klicu. Mobilnim operaterjem ponuja GSM enostavno integracijo in uporabo opreme razli\xc4\x8dnh ponudnikov, saj odprti standardi silijo proizvajalce k medsebojni zdru\xc5\xbeljivosti. Podobno kot drugi celi\xc4\x8dni standardi, omogo\xc4\x8da GSM enostavno izvedbo gostovanja uporabnikov v drugih omre\xc5\xbejih, kar pospe\xc5\xa1uje uporabo in \xc5\xa1iritev GSM omre\xc5\xbeij po celem svetu._NEWLINE_Kljub razvoju GSM standarda in novim razli\xc4\x8dicam, pa je ohranjena tudi zdru\xc5\xbeljivost s prej\xc5\xa1njimi razli\xc4\x8dicami. Na primer, zmo\xc5\xbenost paketnega prenosa podatkov je bila dodana v razli\xc4\x8dici \'97 s tehnologijo GPRS. Vi\xc5\xa1je hitrosti so bile specificirane s tehnologijo EDGE v razli\xc4\x8dici \'99 GSM standarda.'